Net DA se model van grondhervorming werk – Maimane | Netwerk24
Deur Llewellyn Prince 01 Mei 2018 16:39
Dit is onsin dat almal wat teen die EFF se mantra van grondonteiening sonder vergoeding is, gekant is teen grondhervorming, sê Mmusi Maimane, DA-leier.
Maimane sê die DA het teen die EFF se mosie in die parlement – dat die Grondwet gewysig moet word om grondonteiening sonder vergoeding moontlik te maak – gestem omdat “dit niks sal doen om swart Suid-Afrikaners te bemagtig nie. Trouens, dit sal hulle armer maak.”
Mmusi Maimane, DA-leier, Woensdag saam met van die begunstigdes van die Bosman-Adama Werkerstrust in Wellington.Foto: JACO MARAIS
Hy en ander DA-hooggeplaastes het Dinsdag Werkersdag in Wellington gevier saam met plaaswerkers wat almal aandeelhouers in hul werkplek is deur die Bosman-Adama Werkerstrust van die Bosman Family Vineyards.
Dié skema is nie gegrond op populistiese uitlatings of ANC- en EFF-slagspreuke oor grondonteiening nie, maar bevoordeel individuele plaaswerkers daadwerklik op lang termyn.
Maimane sê dié soort aandeleskema het in ses uit tien soortgelyke grondhervormingsprojekte in die Wes-Kaap geslaag. Dit terwyl nege uit tien hervormingsprojekte van die nasionale regering misluk.
Mmusi MaimaneFoto: JACO MARAIS
Volgens hom gaan grondhervorming vir die DA daaroor om individuele begunstigdes op lang termyn te bemagtig. Daarenteen streef die ANC-regering net getalle na en laat begunstigdes aan hul eie heil oor.
Maimane sê die DA was teen die mosie omdat alle grond deur die EFF-model staatseiendom sal word met individue wat niks besit nie.
“Hulle noem dit nie in hul slagspreuke nie, maar hul plan is om almal, swart en wit, se grond te vat en almal permanente huurders van die staat te maak.
“Dit is nie bemagtiging nie, maar net nog ’n armoede-valstrik. En dit is ook ’n seker manier om enige en alle beleggings in hierdie land, wat broodnodige werkgeleenthede kan skep, weg te jaag.”
Die ANC het volgens Maimane die EFF se mosie gesteun “omdat hulle weet dat hulle grondhervorming die afgelope 24 jaar opgemors het” en ’n vinnige manier wou kry om die aandag en blaam weg te lei.
“Maar die ANC weet ook dit is ’n verskriklike idee omdat ’n mens vandag nie ’n reguit antwoord van hulle kan kry oor of hulle die Grondwet wil verander, grondonteiening sonder vergoeding steun of wil hê die staat of individue moet die grond besit nie.”
Volgens Maimane is dit net die DA se grondhervormingsprojekte wat op lang termyn suksesvol is omdat dit ware bemagtiging steun soos die huidige 450 heeltydse plaaswerkers deur die Bosman-Adama Werkerstrust.
“Hierdie projek het spanwerk vereis. Dit het ’n vennootskap tussen die oorspronklike eienaars van die Bosman Family Vineyards, die plaaswerkers en die (Wes-Kaapse) regering vereis. Die sukses daarvan hang van hierdie samewerking af.
“As ons ’n vooruitstrewende ekonomie vir almal wil bou, moet ons dit saam doen.”
Meer oor: Mmusi Maimane | Anc | Eff | Werkersdag | Politiek | Da | Grondonteiening